b'\n_START_ARTICLE_\nBonaventura\n_START_SECTION_\nVia\xc8\x9ba\n_START_PARAGRAPH_\nS-a n\xc4\x83scut \xc3\xaen jurul anului 1221 la Bagnoregio, \xc3\xaen apropiere de Viterbo, \xc3\xaen Toscana, primind, la botez, numele de Giovanni. Grav bolnav \xc3\xaen copil\xc4\x83rie, se spune c\xc4\x83 ar fi fost vindecat de Sf\xc3\xa2ntul Francisc de Assisi, care i-ar fi dat \xc8\x99i numele de Bonaventura. _NEWLINE_\xc3\x8en afara numelor p\xc4\x83rin\xc8\x9bilor (Giovanni di Fidanza \xc8\x99i Maria Ritela) nu se \xc8\x99tie foarte mult despre familia sa. Este de asemenea un episod obscur \xc8\x99i motivul schimb\xc4\x83rii numelui s\xc4\x83u din Ioan di Fidanza \xc3\xaen Bonaventura, explica\xc8\x9biile date pe parcursul timpului dovedindu-se mai degrab\xc4\x83 legende. _NEWLINE_\xc3\x8en 1235 intr\xc4\x83 ca student al Universit\xc4\x83\xc8\x9bii din Paris, la Facultatea de Arte Liberale, apoi \xc3\xaen 1243 devine magister in artibus. \xc3\x8en acela\xc8\x99i an se \xc3\xaenscrie la Facultatea de Teologie unde preda cel pe care Bonaventura \xc3\xael va numi \xe2\x80\x9ep\xc4\x83rinte \xc8\x99i profesor\xe2\x80\x9d, Alexandru din Hales, intr\xc3\xa2nd \xc8\x99i \xc3\xaen Ordinul minori\xc8\x9bilor (Franciscan), ordin care de\xc8\x9binea una din catedrele Facult\xc4\x83\xc8\x9bii de Teologie din Paris (cealalt\xc4\x83 apar\xc8\x9bin\xc3\xa2nd dominicanilor)._NEWLINE_\xc3\x8en 1248 prime\xc8\x99te licen\xc8\x9ba \xc3\xaen teologie, devenind astfel Magister regens, ocup\xc3\xa2nd catedra \xc3\xaen locul lui Alexandru din Hales. A continuat s\xc4\x83 lucreze la facultate \xc8\x99i \xc3\xaencep\xc3\xa2nd cu 1250 scrie opera sa cea mai \xc3\xaentins\xc4\x83, Comentariul la Cartea Sentin\xc8\x9belor lui Petru Lombardul. _NEWLINE_\xc3\x8entre 1254 \xc8\x99i 1255 a existat o \xc3\xaentrerupere a activit\xc4\x83\xc8\x9bii universitare a celor dou\xc4\x83 ordine datorit\xc4\x83 scandalului izbucnit \xc3\xaentre profesori \xc8\x99i c\xc4\x83lug\xc4\x83ri. Mai \xc3\xaent\xc3\xa2i, Papa Inocen\xc8\x9biu al IV-lea anuleaz\xc4\x83 dreptul dominicanilor \xc8\x99i franciscanilor de a preda, apoi Papa Alexandru al IV-lea revine asupra deciziei dar polemica este redeschis\xc4\x83 de c\xc4\x83tre Guillaume de Saint Amour, prin lucrarea sa Despre pericolele vremurilor noi (1256), \xc3\xaen care acuz\xc4\x83 cele dou\xc4\x83 ordine de \xc3\xaendep\xc4\x83rtare de la doctrina cre\xc8\x99tin\xc4\x83 \xc8\x99i de cultivare excesiv\xc4\x83 a \xc8\x99tiin\xc8\x9belor. _NEWLINE_Bonaventura va r\xc4\x83spunde cu un tratat intitulat De perfectiones evangelicae (\xe2\x80\x9eDespre des\xc4\x83v\xc3\xa2r\xc8\x99irile evanghelice\xe2\x80\x9d) \xc8\x99i, probabil \xc3\xaen acela\xc8\x99i an, va scrie Despre reducerea artelor la teologie. \xc3\x8en urma unei interven\xc8\x9bii diplomatice a lui Albert cel Mare la curia papal\xc4\x83, cele dou\xc4\x83 ordine vor primi din nou dreptul de a preda la Universitatea din Paris, Bonaventura \xc8\x99i Toma de Aquino fiind desemna\xc8\x9bi nominal s\xc4\x83 ocupe cele dou\xc4\x83 catedre de teologie. Astfel \xc3\xaenc\xc3\xa2t, dup\xc4\x83 un an de am\xc3\xa2nare, cei doi accept\xc4\x83 \xc3\xaen 1257 numirea papal\xc4\x83. _NEWLINE_Totu\xc8\x99i, dup\xc4\x83 primirea titlului de doctor, Bonaventura se va retrage din Universitate \xc8\x99i va alege o via\xc8\x9b\xc4\x83 dedicat\xc4\x83 \xc3\xaent\xc4\x83ririi ordinului Franciscan (fusese numit \xc8\x99i Ministru general al ordinului) care trecea printr-o criz\xc4\x83 intern\xc4\x83. Ordinul era deja frac\xc8\x9bionat \xc3\xaen dou\xc4\x83 \xe2\x80\x9epartide\xe2\x80\x9d numite Spirituales \xc8\x99i Relaxti. Prima fac\xc8\x9biune insista asupra respect\xc4\x83rii \xc3\xaen liter\xc4\x83 a regulamentului ordinului, mai ales a regulii s\xc4\x83r\xc4\x83ciei, fiind \xc3\xaens\xc4\x83 influen\xc8\x9bat\xc4\x83 de ideile lui Gioacchino da Fiore din a\xc8\x99a-numita Evangelium aeternum care proclama iminenta cobor\xc3\xa2re a Sf\xc3\xa2ntului Spirit ce avea s\xc4\x83 \xc3\xaenlocuiasc\xc4\x83 legea lui Cristos. A doua fac\xc8\x9biune voia s\xc4\x83 introduc\xc4\x83 anumite inova\xc8\x9bii \xc3\xaen regulamentul ordinului. Bonaventura va lovi \xc3\xaen ambele tabere, acuz\xc3\xa2ndu-i pe primii de erezie iar celorlal\xc8\x9bi oferindu-le o versiune \xe2\x80\x9eoficial\xc4\x83\xe2\x80\x9d a Constitu\xc8\x9biei ordinului precum \xc8\x99i o biografie a sf\xc3\xa2ntului Francisc de Assisi (Legenda Maior), scris\xc4\x83 de Bonaventura, care avea s\xc4\x83 le \xc3\xaenlocuiasc\xc4\x83 pe toate celelalte aflate \xc3\xaen circula\xc8\x9bie (\xc8\x99i care au fost distruse \xc3\xaen 1266)._NEWLINE_Bonaventura va c\xc4\x83l\xc4\x83tori \xc3\xaentre diferite m\xc4\x83n\xc4\x83stiri \xc3\xaen calitate de conduc\xc4\x83tor al ordinului. Discipolii s\xc4\x83i parizieni, \xc3\xaens\xc4\x83, vor continua s\xc4\x83 se implice direct \xc3\xaen polemica universitar\xc4\x83. Bonaventura va \xc3\xaencerca s\xc4\x83 duc\xc4\x83 mai departe tradi\xc8\x9bia spiritual\xc4\x83 augustinian\xc4\x83 \xc8\x99i cea a Sf\xc3\xa2ntului Anselm de Canterbury, compun\xc3\xa2nd tratatul Itinerarium mentis in Deum (\xe2\x80\x9eItinerariul min\xc8\x9bii \xc3\xaen Dumnezeu\xe2\x80\x9d, 1259). Va scrie \xc8\x99i o biografie a Sf\xc3\xa2ntului Francisc de Assisi, numit\xc4\x83 Leggenda maior (1260), care va deveni versiunea oficial\xc4\x83 a ordinului Franciscan. _NEWLINE_Printr-o serie de conferin\xc8\x9be intitulate Despre cele zece precepte (1267) \xc8\x99i Despre cele \xc8\x99apte daruri ale Sf\xc3\xa2ntului Spirit (1268) se va implica personal \xc3\xaen cearta parizian\xc4\x83, comb\xc4\x83t\xc3\xa2nd ideea unit\xc4\x83\xc8\x9bii intelectului, a eternit\xc4\x83\xc8\x9bii lumii \xc8\x99i a determinismului astral. Conferin\xc8\x9bele sale nu vor viza numai pe Siger de Brabant ci \xc8\x99i pe Toma de Aquino \xc8\x99i pe Albert cel Mare, prin respingerea idealului de recuperare a tradi\xc8\x9biei peripatetice. Cele dou\xc4\x83 serii de conferin\xc8\x9be, al\xc4\x83turi de tratatele Despre unitatea intelectului \xc3\xaempotriva averroi\xc8\x99tilor (al Sf\xc3\xa2ntului Toma) \xc8\x99i Despre cincisprezece probleme (al lui Albert cel Mare) se vor afla la originea listei condamn\xc4\x83rilor episcopului Tempier din 1270._NEWLINE_\xc3\x8en 1273 Bonaventura se implic\xc4\x83 din nou \xc3\xaen polemicile universitare prin rostirea unor Comentarii la Hexameron, dup\xc4\x83 care este creat cardinal._NEWLINE_Papa Grigore al X-lea i-a \xc3\xaencredin\xc8\x9bat preg\xc4\x83tirea listei de probleme \xc8\x99i organizarea Conciliului de la Lyon, la care se dorea reunificarea Bisericilor de R\xc4\x83s\xc4\x83rit \xc8\x99i de Apus. De asemenea, la acela\xc8\x99i conciliu, Bonaventura este \xc3\xaens\xc4\x83rcinat s\xc4\x83 discute cu reprezentan\xc8\x9bii Constantinopolului pentru a ob\xc8\x9bine de la ace\xc8\x99tia abjurarea actului schismatic. I se datoreaz\xc4\x83, spun unii istorici, faptul c\xc4\x83 bizantinii au acceptat reunificarea din 1274. _NEWLINE_\xc3\x8entre timp p\xc4\x83r\xc4\x83se\xc8\x99te conducerea ordinului (\xc3\xaen mai 1274), grav bolnav, iar \xc3\xaen luna iulie a aceluia\xc8\x99i an moare, la numai c\xc3\xa2teva luni dup\xc4\x83 Toma de Aquino. A fost \xc3\xaenmorm\xc3\xa2ntat la Lyon \xc8\x99i canonizat \xc3\xaen 1482 de c\xc4\x83tre Papa Sixtus al IV-lea, \xc3\xaent\xc3\xa2rzierea dator\xc3\xa2ndu-se disensiunilor din s\xc3\xa2nul ordinului, care au continuat dup\xc4\x83 moartea sa. Condamnarea din 1277 va oferi satisfac\xc8\x9bie Franciscanilor prin introducerea, pe list\xc4\x83, \xc8\x99i a c\xc3\xa2torva propozi\xc8\x9bii tomiste.\n_START_SECTION_\nBonaventura \xc8\x99i Toma de Aquino\n_START_PARAGRAPH_\nBonaventura reprezint\xc4\x83 un exemplu celebru al conservatorismului augustinian care se opunea aristotelismului din secolul al XIII-lea, reprezentat de Albert cel Mare \xc8\x99i Toma, f\xc4\x83r\xc4\x83 a fi un necunosc\xc4\x83tor al lui Aristotel. Dimpotriv\xc4\x83, se poate spune c\xc4\x83, dac\xc4\x83 am lua \xc3\xaen considerare num\xc4\x83rul de trimiteri la Aristotel, Bonaventura l-ar putea concura \xc3\xaen mod direct chiar pe Toma. Astfel, Bonaventura a fost c\xc4\x83lug\xc4\x83r franciscan, dar niciodat\xc4\x83 un adversar p\xc4\x83tima\xc8\x99 al dominicanului Toma de Aquino._NEWLINE_Exist\xc4\x83, de altfel, o \xc3\xaendelungat\xc4\x83 tradi\xc8\x9bie a \xe2\x80\x9ecompar\xc4\x83rii\xe2\x80\x9d celor doi doctori. Se spune c\xc4\x83 Toma era analitic \xc3\xaen timp ce Bonaventura sintetic, apoi c\xc4\x83 Toma ar fi fost un \xe2\x80\x9eAristotel cre\xc8\x99tin\xe2\x80\x9d \xc3\xaen vreme ce Bonaventura r\xc4\x83m\xc3\xa2ne discipolul autentic al lui Augustin; Toma era profesorul universitar prin excelen\xc8\x9b\xc4\x83, Bonaventura predicatorul, c\xc4\x83 Toma ilumina min\xc8\x9bile \xc3\xaen vreme ce Bonaventura aprindea inimi. \xc3\x8en fine, Toma a fost supranumit \xe2\x80\x9edoctorul angelic\xe2\x80\x9d iar Bonaventura \xe2\x80\x9edoctor serafic\xe2\x80\x9d (Papa Leon al XIII-lea l-a numit \xe2\x80\x9ePrin\xc8\x9bul misticilor\xe2\x80\x9d). Se distingea, \xc3\xaen orice caz, de majoritatea scolasticilor \xc8\x99i, poate nu \xc3\xaent\xc3\xa2mpl\xc4\x83tor, unul din comentatorii s\xc4\x83i nota c\xc4\x83 \xe2\x80\x9eBonaventura a fost abandonat de to\xc8\x9bi scolasticii cu pietate precar\xc4\x83\xe2\x80\x9d.\n_START_SECTION_\nCult\n_START_PARAGRAPH_\nCanonizat de Papa Sixt al IV-lea \xc3\xaen 1482._NEWLINE_Declarat \xc3\xaenv\xc4\x83\xc8\x9b\xc4\x83tor al Bisericii de Papa Sixt al V-lea, \xc3\xaen 1588 \xc8\x99i supranumit "\xc3\xaenv\xc4\x83\xc8\x9b\xc4\x83torul serafic" (doctor seraphicus)._NEWLINE_S\xc4\x83rb\xc4\x83torit \xc3\xaen Biserica Catolic\xc4\x83 la 15 iulie.'